Boer se storie ‘daag stereotipes oor bruin mans uit’Die rolverdeling van ‘Skaapboer’. (Foto: verskaf) Toe ’n loopbaan in die bankwese tot ’n skielike halt kom, besluit Harold Bruyn om terug te keer na die plaas waar hy grootgeword het, dieselfde plaas waar sy oupa hom tot ’n suksesvolle skaapboerdery lei. Dít is die storielyn van die splinternuwe komediese rolprent, Skaapboer. “Skaapboer kombineer komedie, ironie en ’n storie van uithouvermoë te midde van struikelblokke,” sê Valenté Bosch, skrywer en regisseur van die rolprent. “Die rolprent werp lig op die feit dat daar mans in ons gemeenskappe is wat die regte keuses maak, selfs al is mense teen hulle. Die boodskap is dat geregtigheid kan triomfeer.” Keeno Lee Hector (Barakat, Unseen, Suidooster) sal in die rol van Harold Bruyn te sien wees. Natalie da Rocha staan die skoene van Ma Mavis vol, ’n rol wat oorspronklik vir Shaleen Surtie-Richards geskryf is. Brümilda van Rensburg, Setlhabi Taunyane, Zane Meas en June van Merch vorm ook deel van die rolverdeling. Die radio-omroeper, Zoë Brown, maak ook haar rolprentdebuut as Bernice. “Dit is een man teen die wêreld. Dit weerspieël die alledaagse lewens van mense en daag die stereotipe uit dat bruin mans na drank en kriminele aktiwiteite sal draai as hulle hul werk verloor.”